BCB-র প্রস্তাবে জল ঢেলে দিল আয়ারল্যান্ড! এবার কী করবে বাংলাদেশ?

ওয়েব ডেস্ক: টি-২০ বিশ্বকাপের (ICC T20 World Cup 2026) ভেন্যু নিয়ে আরও চাপে পড়ল বাংলাদেশ (Bangladesh)। আইসিসি-র (ICC) প্রতিনিধি ভারতীয় হওয়ায় ভিসা দেয়নি বাংলাদেশ সরকার, তাঁর পরেই বিসিবি-র (BCB) সঙ্গে বৈঠক করে কাউন্সিল। সেখানে বাংলাদেশ এক চমকপ্রদ প্রস্তাব দেয়। বাংলাদেশের ক্রিকেট কর্তারা আয়ারল্যান্ডের (Ireland) সঙ্গে নিজেদের ‘গ্রুপ এক্সচেঞ্জ’ করার জন্য আইসিসি-কে অনুরোধ জানান। সেটা হলে বাংলাদেশ দলকে সবকটি ম্যাচ শ্রীলঙ্কায় খেলানো সম্ভব হত। কিন্তু বিসিবি-র এর ‘অদ্ভুত’ দাবি মানতে নারাজ আয়ারল্যান্ড।

বাংলাদেশের এই প্রস্তাবের পরিপ্রেক্ষিতে আয়ারল্যান্ড ক্রিকেট বোর্ড স্পষ্টভাবে জানিয়েছে যে, তাদের সূচিতে কোনও পরিবর্তন হচ্ছে না। আইসিসি-র তরফে চূড়ান্ত আশ্বাস মিলেছে বলেও আশ্বাস দেওয়া হয়েছে ক্রিকেট আয়াল্যান্ডের তরফে। ফলে তারা গ্রুপ পর্বের সবকটি ম্যাচ শ্রীলঙ্কাতেই খেলবে। বর্তমানে আয়ারল্যান্ড রয়েছে ‘গ্রুপ বি’-তে। সেই গ্রুপে রয়েছে অস্ট্রেলিয়া, শ্রীলঙ্কা, জিম্বাবোয়ে ও ওমান।

আরও পড়ুন: বাংলাদেশের সঙ্গে করমর্দন করল না ভারত অধিনায়ক!

এদিকে বাংলাদেশ রয়েছে ‘গ্রুপ সি’-তে। একই গ্রুপে রয়েছে ওয়েস্ট ইন্ডিজ, ইতালি, ইংল্যান্ড এবং নেপালও। সূচি অনুযায়ী, বাংলাদেশের গ্রুপ স্টেজের ম্যাচগুলি হওয়ার কথা কলকাতা ও মুম্বইয়ে। তবে বিসিবি আগেই আইসিসিকে জানিয়ে দিয়েছে, তারা ভারতে এসে বিশ্বকাপ খেলতে রাজি নয়। কূটনৈতিক টানাপোড়েনের কারণেই এই সিদ্ধান্ত বলে জানিয়ে দেওয়া হয়েছে বিসিবি-র তরফে। তার পরেই আইসিসি কর্তারা বাংলাদেশে গিয়ে বিসিবি-র সঙ্গে বৈঠক করেন। কিন্তু সেখানে বাংলাদেশের তরফে যে প্রস্তাব দেওয়া হয়, তাতে জল ঢেলে দিল আয়ারল্যান্ড। তাই আপাতত ভারতে এসে বিশ্বকাপ খেলা ছাড়া বাংলাদেশের সামনে আর কোনও রাস্তা খোলা রইল না বলেই মনে করছেন বিশেষজ্ঞরা।